REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/246-14

22. oktobar 2014. godine

B e o g r a d

ZAPISNIK

11. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 5. SEPTEMBRA 2014. GODINE

Sednica je počela u 10 časova i 20 minuta.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Zoran Pralica, Dragoljub Zindović, Dragomir Karić, Vladan Milošević, Radmilo Kostić, Jelena Mijatović, Olivera Pauljeskić, Novica Tončev i Dejan Čapo.

Sednici su prisustvovali zamenici članova Odbora: Milosav Milojević (zamenik člana Odbora Dragoljuba Zindovića), Nikola Jolović (zamenik člana Odbora Aleksandra Jovičića), Blagoje Bradić (zamenik člana Odbora Ivana Karića) i Dragan Jovanović (zamenik člana Odbora Mladena Grujića).

Sednici nisu prisustvovali članovi Odbora: Aleksandar Jovičić, Dragan Šutanovac, Ivan Karić, Vladimir Marinković, Mladen Grujić i Enis Imamović.

Sednici je, na poziv predsednika, prisustvovala i Ljiljana Milić, rukovodilac Grupe u Ministarstvu trgovine, turizma i telekomunikacija.

Prilikom utvrđivanja dnevnog reda, narodni poslanik Dragan Jovanović je, povodom uputstva Ministarstva privrede datog Agenciji za privatizaciju, vezano za privatizaciju preduzeća u restrukturiranju predložio da Odbor na sledećoj sednici razmotri procedure sprovođenja modela i metoda privatizacije preduzeća u restrukturiranju. Izneo je bojazan da će model koji je prihvatila Agencija za privatizaciju ostaviti negativne posledice na privredu Republike Srbije, odnosno da će od 150 preduzeća u restrukturiranju samo dvadesetak opstati.

Na predlog predsednika, Odbor je jednoglasno zaključio da je neophodno da se održi sednica Odbora u utorak, 9. septembra 2014. godine, povodom uputstva koje je Ministarstvo privrede dalo Agenciji za privatizaciju u vezi Javnog poziva za prikupljanje pisama o zainteresovanosti za subjekte privatizacije iz portfelja Agencije za privatizaciju i procedure sprovođenja privatizacije preduzeća u restrukturiranju.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o potvrđivanju Sporazuma o trgovini i ekonomskoj saradnji između Republike Srbije i Republike Tunis, koji je podnela Vlada (broj 330-2270/14 od 7. jula 2014. godine).

Prva tačka dnevnog reda –  **Razmatranje Predloga zakona o potvrđivanju Sporazuma o trgovini i ekonomskoj saradnji između Republike Srbije i Republike Tunis**

U uvodnim napomenama Ljiljana Milić, rukovodilac Grupe u Ministarstvu trgovine, turizma i telekomunikacija rekla je da je sporazum između Republike Srbije i Republike Tunis potpisan 5. marta 2014. godine i predstavlja novi korak u davanju pravnog okvira za obavljanje trgovinske i ekonomske saradnje. Predhodni Sporazum o ekonomskoj saradnji, potpisan je u novembru 1964. godine i neophodno je, s obzirom na protek vremena i promene u međunarodnoj trgovini, potvrditi novi Sporazum kojim bi se unapredila i nesmetano odvijala ekonomska saradnja. Istakla je da Sporazumom države potpisnice daju jedna drugoj tretman najpovlašćenije nacije. Predviđeno je formiranje mešovitog komiteta između dve države za ekonomsku saradnju. Predhodno zasedanje mešovitog komiteta održano je 1988. godine, nakon čega su usledile sankcije. Naglasila je da Republika Tunis nije primenjivala sankcije prema tadašnjoj Jugoslaviji, već je naše preduzeće „Hidrotehnika“ bilo angažovano u izgradnji jedne brane. Istakla je da je investiciona saradnja sa Republikom Tunis veoma razvijena, dok je robna razmena na nižem nivou, ali da će novim Sporazumom biti unapređena ekonomska, trgovinska, naučno-prosvetna i kulturna saradnja između dve zemlje.

Odbor je odlučio jednoglasno da predloži Narodnoj skupštini da prihvati Predlog zakona o potvrđivanju Sporazuma o trgovini i ekonomskoj saradnji između Republike Srbije i Republike Tunis.

Za izvestioca Odbora na sednici Narodne skupštine određena je Aleksandra Tomić, predsednik Odbora.

Sednica je zaključena u 10 časova i 40 minuta.

|  |  |
| --- | --- |
| SEKRETAR  Dušan Lazić | PREDSEDNIK  dr Aleksandra Tomić |